“JIZZAX VILOYATIDA PORTLANDSEMENT VA OQ SEMENT IShLAB ChIQARIShNI TAShKIL ETISh” INVESTITSIYa LOYIHASINI AMALGA OShIRISh ChORA-TADBIRLARI TOʻGʻRISIDA
(resolution, 2021-02-22)

Ichki va tashqi bozorlarda talab barqaror boʻlgan zamonaviy qurilish materiallari ishlab chiqarishni koʻpaytirish, mahsulotlarning yangi turlarini ishlab chiqarishni oʻzlashtirish, eksport salohiyatini yanada kengaytirishni taʼminlash, shuningdek yangi ish oʻrinlari tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi, “Olmaliq KMK” ochiq aksiyadorlik jamiyati va “Oʻzqurilishmateriallari” aksiyadorlik kompaniyasining har yili 350,0 ming tonna oq sement (yoki 760,0 ming tonna kulrang sement) ishlab chiqarish quvvatiga ega boʻlgan “Jizzax viloyatida portlandsement va oq sement ishlab chiqarishni tashkil etish” investitsiya loyihasini amalga oshirish toʻgʻrisidagi taklifiga rozilik berilsin. 2. Koʻrsatib oʻtilgan loyihani amalga oshirish doirasida: “Olmaliq KMK” ochiq aksiyadorlik jamiyati bilan “DAL TEKNIK MAKINA TICARET VE SANAYI A.S.” (Turkiya) kompaniyasi oʻrtasida toʻgʻridan-toʻgʻri muzokaralar natijalari boʻyicha texnologik qismning ishchi hujjatlarini ishlab chiqish, asbob-uskunalarni yetkazib berish va shef-montaj qilish, foydalanishga tayyor holda topshirish shartlari bilan umumiy summasi 97,6 mln AQSh dollari boʻlgan qurilish-montaj va ishga tushirish-sozlash ishlarini bajarish yuzasidan kontrakt tuzish toʻgʻrisidagi bitimga erishilganligi; “Olmaliq KMK” ochiq aksiyadorlik jamiyati tomonidan umumiy summasi 16,6 mln AQSh dollari boʻlgan karyerni foydalanishga tayyorlash, ishlab chiqarish infratuzilmasini qurish va boshqa xarajatlar amalga oshirilishi maʼlumot uchun qabul qilinsin. 3. Quyidagilar umumiy hisoblangan qiymati 114,2 mln AQSh dollari boʻlgan “Jizzax viloyatida portlandsement va oq sement ishlab chiqarishni tashkil etish” loyihasini amalga oshirishni moliyalashtirish manbalari etib belgilansin: “Olmaliq KMK” ochiq aksiyadorlik jamiyatining oʻz mablagʻlari, shu jumladan 40 mln AQSh dollari miqdoridagi maxsus investitsiya hisob raqamlari mablagʻlari; Oʻzbekiston Respublikasi Tiklanish va taraqqiyot jamgʻarmasining 74,2 mln AQSh dollari miqdoridagi, 8 yil muddatga, shu jumladan 3 yildan iborat imtiyozli davrga, yiliga 3,0 foiz stavka, shu jumladan qayta moliyalashtiruvchi bankning 1,0 miqdoridagi yillik foiz marjasi bilan berilayotgan, “Ipoteka-bank” AKTIB orqali qayta moliyalashtiriladigan kredit mablagʻlari. 4. Oʻzbekiston Respublikasi Tiklanish va taraqqiyot jamgʻarmasi kreditini toʻlashning prognoz jadvali ilovaga* muvofiq tasdiqlansin. 5. Belgilansinki: “Olmaliq KMK” ochiq aksiyadorlik jamiyati - koʻrsatib oʻtilgan loyihani amalga oshirish, kredit mablagʻlaridan maqsadli va samarali foydalanish yuzasidan masʼul boʻlgan qarz oluvchi va ijro etuvchi organ; “Oʻzogʻirsanoatloyiha” instituti - loyihani amalga oshirish doirasida bosh loyihalovchi hisoblanadi; jalb etilayotgan kreditni toʻlash va unga xizmat koʻrsatish bilan bogʻliq xarajatlar “Olmaliq KMK” ochiq aksiyadorlik jamiyatining oʻz mablagʻlari, shu jumladan maxsus investitsiya hisob raqamlari mablagʻlari hisobiga amalga oshiriladi. 6. Oʻzbekiston Respublikasi Moliya vaziriga “Ipoteka-bank” ATIBga Oʻzbekiston Respublikasi Tiklanish va taraqqiyot jamgʻarmasining qayta moliyalashtiriladigan krediti yuzasidan “Olmaliq KMK” ochiq aksiyadorlik jamiyati majburiyatlari boʻyicha Oʻzbekiston Respublikasi kafolatini belgilangan tartibda berish vakolati berilsin. 7. “Olmaliq KMK” ochiq aksiyadorlik jamiyati loyihaning texnik-iqtisodiy asoslashini tasdiqlash uchun belgilangan tartibda Oʻzbekiston Respublikasi Vazirlar Mahkamasiga kiritilishini uch oy muddatda taʼminlasin. 8. Istisno tariqasida, “Olmaliq KMK” ochiq aksiyadorlik jamiyatiga, Oʻzbekiston Respublikasi Tiklanish va taraqqiyot jamgʻarmasiga va “Ipoteka-bank” ATIBga: loyihaoldi hujjatlarini ishlab chiqishni loyihaning texnik-iqtisodiy asoslashini ishlab chiqqan holda bir bosqichli tartibda amalga oshirishga; loyihaning texnik-iqtisodiy asoslashi tasdiqlangungacha uzoq muddatda tayyorlanadigan, Oʻzbekiston Respublikasi Tashqi iqtisodiy aloqalar, investitsiyalar va savdo vazirligida belgilangan tartibda ekspertizadan oʻtgan asbob-uskunalarni yetkazib berish yuzasidan tuzilgan import kontraktlar boʻyicha, shuningdek mamlakatimiz ishlab chiqaruvchilari bilan tuzilgan kontraktlar boʻyicha moliyalashtirishni ochishga; Oʻzbekiston Respublikasi Tiklanish va taraqqiyot jamgʻarmasi kreditini qayta moliyalashtirish boʻyicha kredit shartnomasi tuzishga ruxsat berilsin. 9. “Olmaliq KMK” ochiq aksiyadorlik jamiyatiga, istisno tariqasida, “Jizzax viloyatida portlandsement va oq sement ishlab chiqarishni tashkil etish” investitsiya loyihasini amalga oshirish doirasida: 2013-yil 1-aprelgacha loyiha-smeta hujjatlarini ishlab chiqish bilan bir paytda qurilish-montaj ishlarini olib borish; karyerni foydalanishga tayyorlash va infratuzilmani barpo etish boʻyicha qurilish-montaj ishlarini “Olmaliq KMK” ochiq aksiyadorlik jamiyatining oʻz kuchlari bilan, zarurat boʻlganda, subpudrat ishlarini bajarish uchun toʻgʻridan-toʻgʻri muzokaralar asosida respublikadagi ixtisoslashtirilgan qurilish-montaj tashkilotlarini va boshqa tashkilotlarni jalb etgan holda amalga oshirish; koʻrsatib oʻtilgan asbob-uskunalarning potensial yetkazib beruvchilari, ishlab chiqaruvchilari yoki ularning dilerlari bilan, tanlov asosida, toʻgʻridan-toʻgʻri muzokaralar yakunlari boʻyicha kon, transport va texnologik asbob-uskunalari yetkazib berish yuzasidan kontraktlar tuzish, keyinchalik kontraktlarni belgilangan tartibda Oʻzbekiston Respublikasi Tashqi iqtisodiy aloqalar, investitsiyalar va savdo vazirligida hamda boshqa vakolatli organlarda ekspertizadan oʻtkazish huquqi berilsin. 10. Oʻzbekiston Respublikasi “Davarxitektqurilish” qoʻmitasi “Jizzax viloyatida portlandsement va oq sement ishlab chiqarishni tashkil etish” investitsiya loyihasini amalga oshirish doirasidagi qurilish-montaj ishlarini bajarish sifati yuzasidan loyiha-smeta hujjatlari ekspertizasi va davlat arxitektura-qurilish nazorati oʻtkazilishini belgilangan tartibda taʼminlasin. 11. “Jizzax viloyatida portlandsement va oq sement ishlab chiqarishni tashkil etish” investitsiya loyihasini amalga oshirish doirasida: Oʻzbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha “Olmaliq KMK” ochiq aksiyadorlik jamiyati tomonidan import qilinadigan, Oʻzbekiston Respublikasida ishlab chiqarilmaydigan materiallar, transport vositalari, asbob-uskunalar va ularga ehtiyot qismlar, shu jumladan texnik va loyiha hujjatlari 2014-yil 1-iyulgacha bojxona toʻlovlaridan (bojxona yigʻimlari bundan mustasno); “DAL TEKNIK MAKINA TICARET VE SANAYI A.S.” (Turkiya) kompaniyasi Oʻzbekiston Respublikasi hududida undiriladigan foyda soligʻi toʻlashdan ozod qilinsin. 12. Oʻzbekiston Respublikasi Tashqi ishlar vazirligi “Olmaliq KMK” ochiq aksiyadorlik jamiyatining buyurtmanomalariga binoan koʻrsatib oʻtilgan loyihani amalga oshirishda qatnashadigan xorijiy mutaxassislarga koʻp martalik kirish vizalarining konsullik va boshqa yigʻimlar undirilmasdan, belgilangan tartibda rasmiylashtirilishini taʼminlasin. 13. Oʻzbekiston Respublikasi Ichki ishlar vazirligi “Olmaliq KMK” ochiq aksiyadorlik jamiyatining buyurtmanomalariga binoan koʻrsatib oʻtilgan loyihani amalga oshirishda qatnashadigan xorijiy mutaxassislarga koʻp martalik kirish vizalarining berilishi va ularning muddati uzaytirilishini, shuningdek ularning vaqtinchalik yashash joyida vaqtinchalik roʻyxatdan oʻtkazilishini va vaqtinchalik roʻyxatdan oʻtkazish muddati uzaytirilishini davlat boji undirmasdan, belgilangan tartibda taʼminlasin. 14. Oʻzbekiston Respublikasi Mehnat va aholini ijtimoiy muhofaza qilish vazirligi “Olmaliq KMK” ochiq aksiyadorlik jamiyati buyurtmanomalariga binoan koʻrsatib oʻtilgan loyihani amalga oshirish doirasida xorijiy mutaxassislarni jalb etishga belgilangan tartibda ruxsatnomalar berilishini taʼminlasin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari B.I.Zakirov va Gʻ.I.Ibragimov zimmasiga yuklansin.